ম্যাগুয়ারের বিতর্কিত গোলে শেষ মুহূর্তে জিতল ম্যান ইউ

ওয়েব ডেস্ক: বিতর্ক সঙ্গী করে এফএ কাপের (FA Cup) পরের রাউন্ডে গেল ম্যাঞ্চেস্টার ইউনাইটেড (Man Utd)। সংযুক্ত সময়ের গোলে ২-১ ফলাফলে লেস্টার সিটিকে (Leicester City) হারাল রুবেন অ্যামোরিমের (Ruben Amorim) দল। প্রথমার্ধে একেবারেই ছন্নছাড়া ফুটবল খেলছিল ম্যান ইউ। ৪২ মিনিটে গোলও খেয়ে যায়। দ্বিতীয়ার্ধে আলেহান্দ্রো গারনাচো (Alejandro Garnacho) নামতে আক্রমণের ঝাঁজ বাড়ে।

৬৮ মিনিটে সমতা ফেরান জশুয়া জার্কজি। বাঁ দিক থেকে বক্সে ঢুকে পড়ে পাস বাড়ান গারনাচো, সেই বল গোলমুখে ফ্লিক করেন র‍্যাসমুস হোয়লুন্ড। প্রতিহত হয়ে ফিরে এলে বিনা বাধায় গোল করেন জার্কজি। এরপরে আর গোলমুখ খুলতে পারছিল না ওল্ড ট্রাফোর্ডের ক্লাব। সমর্থকরা ভেবে নিয়েছিলেন, এ ম্যাচ ড্র হবে। কিন্তু সংযুক্ত সময়ের তিন মিনিটে ব্রুনো ফার্নান্ডেজের (Bruno Fernandez) ফ্রি-কিকে হেড করে ম্যাচ জিতিয়ে দেন হ্যারি ম্যাগুয়ার (Harry Maguire)।

আরও পড়ুন: কারাবাও কাপের ফাইনালে মুখোমুখি লিভারপুল-নিউকাসল

এই গোল নিয়েই যত বিতর্ক। এ ম্যাচে ভিডিও অ্যাসিস্ট্যান্ট রেফারি ছিল না। কিন্তু ম্যাগুয়ার যতটা অফসাইডে ছিলেন তা দেখার জন্য খালি চোখই যথেষ্ট। এ কারণেই তুমুল ক্ষোভ প্রকাশ করেছেন লেস্টারের কোচ রুড ভ্যান নিস্তেলরুই। আজও ম্যান ইউ সমর্থকদের প্রিয়পাত্র বললেন, “এটা ফার্গি টাইম না এটাকে বলে অফসাইড টাইম।” প্রাক্তন ম্যান ইউ অধিনায়ক রয় কিনও এ নিয়ে উষ্মা প্রকাশ করেছেন।

তবে এসব নিয়ে মাথা ঘামাতে রাজি নয় অ্যামোরিম এবং ম্যান ইউ। এ মরসুমে প্রিমিয়ার লিগে তারা প্রথম ছয়ে শেষ করতে পারবে কি না সন্দেহ। কারাবাও কাপ থেকে আগেই বিদায় হয়েছে। পড়ে রয়েছে এই এফএ কাপ এবং উয়েফা ইউরোপা লিগ। সমর্থকদের আনন্দ দিতে এবং চাকরি বাঁচাতে এই দুই টুর্নামেন্টে সাফল্য পাওয়া জরুরি। তাতে রেফারির বদান্যতা থাকলেও অসুবিধে নেই।